61. Pesem Evrovizije je potekala 10. (prvi polfinale), 12. (drugi polfinale) in 14. maja 2016 (veliki finale). Tekmovanje je že šestič potekalo na Švedskem, natančneje v areni Ericsson Globe v Stockholmu, in to po zaslugi Månsa Zelmerlöwa, ki je leta 2015 zmagal s pesmijo »Heroes«. Måns je vodil vse tri večere prireditve skupaj s komičarko Petro Mede, ki je Evrosong vodila že leta 2013 v Malmöju. Datume za posamezni večer so določili 16. marca 2015 na Dunaju.